Document ID: 31993R3347

ΚΑΝΟΝΙΣΜΟΣ (ΕΚ) αριθ. 3347/93 ΤΗΣ ΕΠΙΤΡΟΠΗΣ της 6ης Δεκεμβρίου 1993 για την τροποποίηση του κανονισμού (ΕΟΚ) αριθ. 2295/92 για τις λεπτομέρειες εφαρμογής του καθεστώτος στήριξης των παραγωγών πρωτεϊνούχων σπόρων, που αναφέρονται στο άρθρο 6 του κανονισμού (ΕΟΚ) αριθ. 1756/92 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1765/92 του Συμβουλίου (1), όπως τροποποιήθηκε τελευταία από τον κανονισμό (ΕΟΚ) αριθ. 1552/93 (2), και ιδίως το άρθρο 12,
Εκτιμώντας:
ότι η σπορά εκτάσεων που αποσκοπεί μόνο στην πληρωμή αντισταθμιστικής εισφοράς για τις πρωτεϊνούχες καλλιέργειες πρέπει να αποφευχθεί- ότι, για το σκοπό αυτό, οι εκτάσεις για τις οποίες ζητείται αντισταθμιστική πληρωμή πρέπει να καλλιεργούνται κανονικά και η καλλιέργεια πρέπει να διατηρείται κατά τη διάρκεια μιας ελαχίστης περιόδου- ότι, λόγω των τροποποιήσεων που έχουν γίνει στους κανόνες, όσον αφορά την επιλεξιμότητα των πίσσων για το καθεστώς των αντισταθμιστικών πληρωμών για την περίοδο εμπορίας 1993/94, πρέπει να προσδιοριστεί ότι οι παραγωγοί δεν είναι επιλέξιμοι να λάβουν αντισταθμιστικές πληρωμές για τις πρωτεϊνούχες καλλιέργειες που συγκομίζονται στο στάδιο της γαλακτικής ωριμάνσεως- ότι, συνεπώς, ο κανονισμός (ΕΟΚ) αριθ. 2295/92 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1664/93 (4), πρέπει να τροποποιηθεί-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αποξηραμένων Ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 2 του κανονισμού (ΕΟΚ) αριθ. 2295/92 αντικαθίσταται από το ακόλουθο κείμενο:
"Άρθρο 2
1. Η αντισταθμιστική πληρωμή που προβλέπεται από το άρθρο 6 του κανονισμού (ΕΟΚ) αριθ. 1765/92 παραχωρείται για εκτάσεις πρωτεϊνούχων προϊόντων:
α) οι οποίες βρίσκονται σε κατάλληλες, από κλιματολογική και γεωπονική άποψη, περιοχές ή τμήματα περιοχών παραγωγής, όπως αυτές ορίζονται από το κράτος μέλος-
β) οι οποίες εντάσσονται στο γενικό καθεστώς που αναφέρονται στο άρθρο 2 παράγραφος 5 στοιχείο α) του κανονισμού (ΕΟΚ) αριθ. 1765/92-
γ) για τις οποίες έχει υποβληθεί στην αρμόδια αρχή πριν από τις 15 Μαΐου αίτηση η οποία περιλαμβάνει σχετικά έγγραφα αναφοράς που επιτρέπουν τον προσδιορισμό των συγκεκριμένων εκτάσεων-
δ) οι οποίες έχουν σπαρθεί στο σύνολο τους με πίσα, κουκιά, φούλια ή γλυκά λούπινα σύμφωνα με αναγνωρισμένες στη συγκεκριμένη περιοχή προδιαγραφές, το αργότερο μέχρι την ημερομηνία αυτή-
ε) για τις οποίες έχει υποβληθεί αίτηση και των οποίων η συνολική έκταση είναι τουλάχιστον 0,3 εκτάρια και κάθε τμήμα αγροτεμαχίου υπερβαίνει την ελάχιστη έκταση που καθορίζεται από το κράτος μέλος για τη συγκεκριμένη περιοχή παραγωγής-
στ) που δεν συγκομίζονται στο στάδιο της γαλακτικής ωρίμανσης.
2. Οι πρωτεϊνούχες καλλιέργειες διατηρούνται, τουλάχιστον, έως την αρχή της ανθίσεως με όρους κανονικής ωριμάνσεως. Επιπλέον, οι πρωτεϊνούχες καλλιέργειες διατηρούνται τουλάχιστον έως τις 30 Ιουνίου που προηγείται της εν λόγω περιόδου εμπορίας, εκτός από τις περιπτώσεις κατά τις οποίες η συγκομιδή έγινε στο στάδιο της πλήρους ωριμότητας πριν από την ημερομηνία αυτή."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Δεκεμβρίου 1993.

Labels: 10
17
19
6